/* KOM/2010/0458 lopull. */ KOMISSION KERTOMUS NEUVOSTOLLE JA EUROOPAN PARLAMENTILLE Euroopan tutkimusneuvoston toiminnasta ja ”Ideat”-erityisohjelman tavoitteiden toteutumisesta vuonna 2009





[pic] | EUROOPAN KOMISSIO | Bryssel 3.9.2010 KOM(2010) 458 lopullinen KOMISSION KERTOMUS NEUVOSTOLLE JA EUROOPAN PARLAMENTILLE Euroopan tutkimusneuvoston toiminnasta ja ”Ideat”-erityisohjelman tavoitteiden toteutumisesta vuonna 2009 (ETA:n kannalta merkityksellinen teksti) JOHDANTO JA OIKEUSPERUSTA Euroopan tutkimusneuvosto (ERC) luotiin vuonna 2007 tehdyllä komission päätöksellä[1] seitsemännen puiteohjelman (PO7) ”Ideat”-erityisohjelman täytäntöönpanemiseksi. ERC muodostuu riippumattomasta tieteellisestä neuvostosta ja sitä tukevasta erityisestä täytäntöönpanorakenteesta. Vuonna 2007 perustettiin ERC:n toimeenpanovirasto (ERCEA)[2] toimeenpanovirastoja koskevien yleissääntöjen[3] mukaisesti huolehtimaan alkujaan komissiolle kuuluneista erityisen täytäntöönpanorakenteen tehtävistä. ”Ideat”-erityisohjelman täytäntöönpanovastuu ja ERC:n tieteellisen neuvoston tukemiseen liittyvät tehtävät siirrettiin ERCEAlle valtuutusasiakirjalla[4]. ERCEA sai itsehallinnon heinäkuussa 2009. Vuoden 2009 tärkeisiin virstanpylväisiin kuului myös ERC:n rakenteita ja mekanismeja koskeva arviointi, jossa tehtiin riippumaton katsaus ERC:n toiminnan tiettyihin keskeisiin näkökohtiin ottaen huomioon sen perustamisen jälkeen saadut kokemukset. ”Ideat”-erityisohjelmasta tehdyn neuvoston päätöksen 4 artiklan 4 kohdan ja liitteen I mukaisesti tässä komission vuosikertomuksessa, joka on laadittu yhteistyössä ERC:n tieteellisen neuvoston kanssa, esitetään komission arvio ERC:n toiminnasta ja tavoitteiden saavuttamisesta vuonna 2009. ERCEA on osallistunut vuosikertomuksen laatimiseen. STRATEGIA-ASIAT Tieteellisen neuvoston tehtävänä on laatia ERC:n tieteellinen strategia ja laatia vuosittainen ”Ideat”-työohjelma. Apurahajärjestelmät Tieteellinen neuvosto on pyrkinyt määrittämään selkeän ja vakaan vision ERC:n tutkimusrahoitustoiminnalle, joka perustuu kahteen kaikki tutkimuskentät kattavaan apurahajärjestelmään: - Itsenäistymisvaiheessa olevien tutkijoiden apurahat eli ERC Starting Grants (StG), jotka on tarkoitettu äskettäin tohtorintutkinnon suorittaneille tutkijoille tukemaan heidän itsenäistymistään. - Kokeneiden tutkijoiden apurahat eli ERC Advanced Grants (AdG), jotka on tarkoitettu Euroopassa työskentelevien vanhempien tutkijoiden harjoittamaan huipputason tutkimukseen. ”Ideat”-erityisohjelman vuoden 2010 työohjelma Tieteellinen neuvosto hyväksyi 2. huhtikuuta 2009 ”Ideat”-erityisohjelman työohjelman[5] vuodeksi 2010. Komissio vahvisti sen 29. heinäkuuta 2009. Strategiaan ei tehty perusluonteisia muutoksia vuoden 2010 työohjelmassa, mutta apurahajärjestelmiä hienosäädettiin saatujen kokemusten pohjalta. Jotta arviointi olisi tarkoituksenmukaisempi kumpaakin ERC-apurahoista kilpailevaa tutkijaryhmää (ts. itsenäistymisvaiheensa alussa olevia hankkeensa päätutkijoita sekä tutkimustoimintaansa tai -ryhmäänsä parhaillaan vakiinnuttavia tutkijoita) varten, tieteellinen neuvosto laajensi hakijoiden kelpoisuusperusteena käytettyä aikahaarukkaa siten, että se on nyt 2–10 vuotta tohtorintutkinnon suorittamisen jälkeen. Tämän teki mahdolliseksi myös budjetin merkittävä lisäys vuodeksi 2010. Aikahaarukan sisällä päätutkijat jaetaan arvioinnissa kahteen päälinjaan, joista toisessa hakijat ovat suorittaneet tohtorintutkintonsa 2–6 vuotta ennen hakemuspyynnön julkaisemista (uransa alkuvaiheessa olevat tutkijat eli ”starters”) ja toisessa 6–10 vuotta ennen hakemuspyynnön julkaisemista (vakiintumisvaiheessa olevat tutkijat eli ”consolidators”). Jotta apurahan saajien osuus hakijoista olisi verrannollinen uransa alkuvaiheessa ja vakiintumisvaiheessa olevien tutkijoiden välillä, kunkin arviointilautakunnan ohjeellinen budjetti jaettiin suhteessa apurahojen kysyntään näissä kahdessa hakijaryhmässä. Tämän lisäksi yksinkertaistettiin edelleen sääntöjä, jotka koskevat saman hanke-ehdotuksen jättämistä useampaan kertaan ja useiden hanke-ehdotusten jättämistä. Niin ikään otettiin käyttöön toimenpiteitä, joilla on tarkoitus lisätä EU:n ja PO7:ään assosioituneiden maiden houkuttelevuutta kolmansista maista tuleville tutkijoille ja kannustaa enemmän naistutkijoiden osallistumista. Kolmansien maiden tutkijoita varten aiotaan varata lisää rahoitusta, jotta voidaan kannustaa ja auttaa heitä asettautumaan Eurooppaan. Aikaisempiin urakatkoksiin ja epätavanomaiseen urakehitykseen aiotaan kiinnittää enemmän huomiota, minkä voidaan ennakoida edistävän naistutkijoiden laajempaa osallistumista. Vertaisarviointimenetelmät ERC käyttää korkeatasoisia vertaisarviointilautakuntia, joiden jäsenet valitsee sen tieteellinen neuvosto. Niissä on edustettuina tieteenharjoittajia, insinöörejä ja tutkijoita EU:sta ja sen ulkopuolelta. Lautakunnat kattavat tutkimusalojen koko kirjon, ja ne on järjestetty sekä AdG- että StG-apurahojen osalta kolmen tärkeimmän tiedekentän mukaisesti: luonnontieteet ja tekniset tieteet, biotieteet sekä yhteiskuntatieteet ja humanistiset tieteet. OHJELMAN TOTEUTTAMINEN Maksusitoumukset, yhteensä yli 794 861 770 euroa, ja maksut, yhteensä yli 221 422 331,50 euroa, toteutettiin täysimääräisesti (100 % ”Ideat”-erityisohjelman toimintamäärärahoista vuodelle 2009). Apurahat ERC:n hakuprosessi on vuoden 2008 työohjelmasta lähtien ollut yksivaiheinen (hakijoiden on jätettävä heti täydelliset ehdotuksensa) ja arviointi kaksivaiheinen[6]. Apurahat myönnetään parhaiksi arvioiduille hankkeille käytettävissä olevan budjetin rajoissa. Apurahatarjous määräytyy ehdotuksen ja vertaisarvioinnissa suositellun rahoituksen perusteella. ERC Starting Grants -apurahat ERC:n StG-apurahojen vuoden 2009 haku julkaistiin heinäkuussa 2008. Määräajat olivat syksyllä 2008 ja ohjeellinen budjetti 295,8 miljoonaa euroa. Hanke-ehdotuksia saatiin yhteensä 2503 (1112 luonnontieteissä ja teknisissä tieteissä, 927 biotieteissä sekä 464 yhteiskuntatieteissä ja humanistissa tieteissä). Koska PO7:aan assosioituneiden maiden rahoitusosuuden nostivat kokonaisbudjetin 325 miljoonaan euroon, rahoitettavaksi voitiin valita 242 ehdotusta[7]. ERC:n StG-apurahojen vuoden 2010 haku julkaistiin heinäkuussa 2009. Määräajat olivat loka-joulukuussa 2009 ja ohjeellinen budjetti 528 miljoonaa euroa. Hanke-ehdotuksia saatiin yhteensä 2873 (1205 luonnontieteissä ja teknisissä tieteissä, 1029 biotieteissä sekä 639 yhteiskuntatieteissä ja humanistissa tieteissä[8]. ERC Advanced Grants -apurahat ERC:n AdG-apurahojen vuoden 2008 hakuun jätetyistä hanke-ehdotuksista myönnettiin rahoitus kaikkiaan 282:lle budjetista, jonka lopullinen suuruus oli 553 miljoonaa euroa (sisältää PO7:aan assosioituneiden maiden rahoitusosuudet)[9]. ERC:n AdG-apurahojen vuoden 2009 haku julkaistiin marraskuussa 2008. Määräajat olivat keväällä 2009 ja ohjeellinen budjetti 489,5 miljoonaa euroa. Ennakoidessaan apurahoille suurta kysyntää tieteellinen neuvosto päätti kytkeä ERC:n ensimmäiset kaksi AdG-hakua (2008 ja 2009) yhteen mainitsemalla vuoden 2008 ”Ideat”-työohjelmassa, että hakija ei saa olla mukana useammassa kuin yhdessä ehdotuksessa näissä kahdessa haussa. Vuoden 2009 hakuun saatiin silti 1583 hakemusta, joista 236 valittiin alustavasti rahoitettaviksi. Lisää hankkeita voidaan rahoittaa riippuen PO7:aan assosioituneilta mailta saatavasta rahoituksesta. ERC:n AdG-apurahojen vuoden 2010 haku julkaistiin lokakuussa 2009. Määräajat olivat helmi-huhtikuussa 2010 ja ohjeellinen budjetti 590 miljoonaa euroa. Tätä hakua koskevat tiedot annetaan vuotta 2010 koskevassa komission kertomuksessa. Ohjelmakomitea ”Ideat”-erityisohjelman ohjelmakomitea[10] toimii virallisten tehtäviensä lisäksi tärkeänä viestintäkanavana jäsenvaltioiden ja PO7:aan assosioituneiden maiden, tieteellisen neuvoston, ERC:n pääsihteerin ja komission välillä. Vuonna 2009 ohjelmakomitean kokoukset pidettiin 23. huhtikuuta ja 30. syyskuuta. Eettinen arviointi ERC:n StG-apurahojen vuoden 2009 haussa rahoitettavaksi valituista hankkeista 133 annettiin ulkoisen eettisen paneelin tarkasteltaviksi. Paneeli päätti tehdä 42:sta ehdotuksesta täydellisen eettisen arvioinnin. Se hyväksyi kaikki hankkeet yhtä lukuun ottamatta[11]. ERC:n AdG-apurahojen vuoden 2009 haussa 146 ehdotusta annettiin tarkasteltaviksi eettiselle paneelille. Se siirsi 49 ehdotusta täydelliseen eettiseen arviointiin ja katsoi 78 ehdotusta sellaisiksi, joille tarvittiin ainoastaan kansallisten viranomaisten hyväksyntä. Täydellisen eettisen arvioinnin järjesti ERCEA lukuun ottamatta 19 ehdotusta, jotka edellyttivät ihmisiin – pääasiassa lapsiin – ja muihin kädellisiin sovellettavia invasiivisia menetelmiä ja jotka annettiin näin ollen komission käsiteltäviksi niiden arkaluontoisuuden vuoksi. Muutoksenhaku Muutoksenhakukomitea käsitteli ”Ideat”-kokoonpanossaan[12] 85 muutoshakemusta StG-apurahojen vuoden 2009 hakukierroksella ja 74 muutoshakemusta AdG-apurahojen vuoden 2009 hakukierroksella. Tämä oli noin 3,5 % (StG) ja 4,5 % (AdG) näihin hakuihin jätetyistä hakemuksista. Muutoksenhakukomitea katsoi, että 10 vuoden 2009 StG-hakemusta tulisi tapauksen mukaan joko arvioida tai uudelleenarvioida. Yhdessä näissä tapauksista, joka liittyi jo rahoitettavaksi valittuun hankkeeseen, muutettiin rahoituksen määrästä tehtyä aiempaa päästöstä. ERC:n AdG-apurahojen vuoden 2009 kierrokseen liittyneistä muutoksenhauista ei ollut vielä tehty päätöksiä vuoden loppuun mennessä. Viestintä ERC osallistui useisiin tiedeyhteisölle suunnattuihin tapahtumiin sekä tuotti ja levitti esittelymateriaalia. Kokoukset Istanbulissa järjestettiin 13. maaliskuuta 2009 ERC:lle omistettu konferenssi, jonka yhteydessä pidettiin tieteellisen neuvoston täysistunto[13]. Konferenssissa puhui ERC:n, Turkin hallituksen ja paikallisen tutkimusyhteisön edustajia sekä myös ERC:n apurahan saaneita ja muiden intressiryhmien edustajia. ERC:lla oli merkittävä ja näkyvä rooli Research Connection -konferenssissa (7.–8.5.2009), jonka komissio järjesti Prahassa Tšekin EU-puheenjohtajuuskaudella. ERC osallistui myös Lindaussa pidettyyn Nobel-palkinnon saajien 58. tapaamiseen (28.6.–3.7.), Lontoossa järjestetyille Source Event -tiedeuramessuille (25.9) sekä Berliinissä järjestetyille ensimmäisille European Researcher Career Fair -messuille (4.12). ERCEAn avajaistapahtuma nimeltään ERC – The future starts today pidettiin syyskuussa 2009 ERCEAn saatua itsehallinnon ja asetuttua uusiin toimitiloihinsa. Sidosryhmille järjestettiin useita tiedotuspäiviä, usein kansallisten yhteyspisteiden (NCP, National Contact Points) verkoston kautta. Näitä tapahtumia järjestettiin ympäri EU:ta ja PO7:aan assosioituneissa maissa, muun muassa Alankomaissa, Britanniassa, Irlannissa, Italiassa, Luxemburgissa, Norjassa, Portugalissa, Ruotsissa, Serbiassa, Tanskassa ja Unkarissa). ERC pyrki myös lisäämään näkyvyyttään Yhdysvalloissa osallistumalla European Career Fair -messuille (Boston), AAAS:n (American Association for the Advancement of Science) vuosikokoukseen (Chicago) ja International Career Fair -messuille (San Francisco). Julkaisut Vuoden 2009 aikana julkaistiin tieteellisen neuvoston johdolla laadittu ERC:n toinen vuosikertomus, jossa selostetaan ERC:n toimet ja saavutukset. Erityistä huomiota kiinnitettiin rahoitettujen hankkeiden päätutkijoiden näkymiin ja odotuksiin. Painettuina julkaistiin myös esitteitä, tiedotteita ja julisteita, joita käytetään edelleen laajalti keinona tiedottaa ERC:stä ja sen työstä. Niin ikään tuotettiin ERC:n strategiaa, päämääriä ja StG-apuraharahoitusta esittelevä video, jolle ennakoidaan laajaa levikkiä. Ajantasaista tietoa annetaan myös ERC:n verkkosivustolla[14] ja EU:n tutkimus- ja kehittämistoiminnan CORDIS-sivustolla[15]. ”Ideat”-erityisohjelman seuranta, arviointi ja vaikutusten arviointi ERC:n toiminnan seurantaa, arviointia ja vaikutusten arviointia varten kehitettyä strategiaa ja kehystä sovellettiin myös vuonna 2009. Vuonna 2008 hyväksyttiin kaksi ehdotusta koordinointi- ja tukitoimiksi. Toisessa analysoidaan erityisohjelman vaikutusta tutkijoiden, tutkimuslaitosten, rahoituslaitosten ja politiikkarakenteiden kannalta ja toisessa puolestaan urakehityksen, isäntälaitosten, tutkimusrakenteiden ja tutkimustuotosten näkökulmasta. Tulosten analyysin perusteella julkaistiin marraskuussa 2009 toinen koordinointi- ja tukitoimia koskeva ehdotuspyyntö. Siinä keskityttiin ”täyttämään aukkoja” sellaisissa relevanteissa aiheissa ja osa-alueilla, joiden osalta ei rahoitettu lainkaan hankkeita aiemman ehdotuspyynnön perusteella. Ensimmäisiä tuloksia odotetaan saatavan vuoden 2010 loppuun mennessä. Vuonna 2008 julkaistun haun perusteella valittiin rahoitettavaksi koordinointi- ja tukitoimi, jolla tuetaan tieteellisen neuvoston puheenjohtajan ja varapuheenjohtajien työtä heidän toimipaikoillaan. EUROOPAN TUTKIMUSNEUVOSTON RAKENTEET JA MEKANISMIT Tieteellinen neuvosto Tieteellinen neuvosto kokoontui vuoden 2009 aikana viidesti täysistuntoon, jotka järjestettiin eri kohteissa jäsenvaltioissa ja PO7:aan assosioituneissa maissa, jotta ERC:ta ja ”Ideat”-erityisohjelmaa olisi voitu tehdä tunnetuksi näissä maissa ja kiinnittää paikallisen tiede- ja tutkimusyhteisön huomiota niihin. Tieteellinen neuvosto kokoontui vuonna 2009 kahdesti Brysselissä (27.–29.4. ja 12.–14.10.) ja kerran Istanbulissa (10.–12.3.), Varsovassa (29.6.–1.7.) ja Rehovotissa Israelissa (14.–16.12.). Tieteellisen neuvoston perustama ERC:n johtoryhmä kokoontui vuoden aikana viisi kertaa suunnittelemaan tieteellisen neuvoston kokouksia ja hoitamaan yhteydenpitoa ERCEAn kanssa. Uusien jäsenten nimittäminen Komissio asetti vuonna 2008 erityisen valintalautakunnan[16] valitsemaan kolme uutta jäsentä tieteelliseen neuvostoon siitä poistuneiden tilalle. Lautakunnalta pyydettiin myös suosituksia siitä, kuinka tieteellisen neuvoston uusien jäsenten nimityksissä tulisi jatkossa menetellä[17]. Lautakunta esitti ehdotuksensa komissiolle tammikuussa 2009 tiedeyhteisöä kuultuaan[18]. Komission tieteelliseen neuvostoon nimittämät uudet jäsenet olivat lautakunnan ehdotusten mukaisesti prof. Sierd A. P. L. Cloetingh (Vrije Universiteit Amsterdam), prof. Carlos M. Duarte (Spanish Council for Scientific Research, CSIC) ja prof. Henrietta L. Moore (Cambridgen yliopisto)[19]. Tulevien nimitysten osalta lautakunta ehdotti, että tieteellisen neuvoston jäsenistä noin kolmasosa vaihtuisi joka toinen vuosi (jolloin nimitysjakso olisi normaalisti kuusi vuotta ja uusittavissa) ja että uusien jäsenten valintaa varten asetettaisiin pysyvä valintalautakunta. ERC:n pääsihteeri ERC:n ensimmäisen pääsihteerin prof. Ernst-Ludwig Winnackerin toimikausi päättyi 30. kesäkuuta. Hänen sijalleen toimeen nimitettiin Andreu Mas-Colell, taloustieteen professori Universitat Pompeu Fabrassa Barcelonassa ja Barcelona Graduate School of Economicsin puheenjohtaja. Toimikausi kestää joulukuuhun 2011[20]. ERC:n pääsihteeri toimii tieteellisen neuvoston alaisuudessa, vastaa tieteellisen neuvoston, komission ja ERCEAn välisestä tehokkaasta yhteydenpidosta ja valvoo tieteellisen neuvoston hyväksymän strategian ja kantojen tehokasta täytäntöönpanoa ERCEAssa. ERC:n toimeenpanovirasto ERCEAlle myönnettiin itsehallintovaltuudet 15. heinäkuuta 2009. ERCEAn virallinen avajaistilaisuus pidettiin sen uusissa toimitiloissa Brysselissä 24. syyskuuta. Tässä tilaisuudessa ERC – The future starts today puhuivat Tobias Krantz (puheenjohtajamaata Ruotsia edustanut Ruotsin korkeakoulu- ja tutkimusministeri), Janez Potočnik (tieteestä ja tutkimuksesta vastaava EU-komissaari), europarlamentaarikko Herbert Reul (Euroopan parlamentin ITRE-komitean puheenjohtaja), prof. Fotis C. Kafatos (ERC:n ja sen tieteellisen neuvoston puheenjohtaja) sekä Jack Metthey (komissiossa johtajantointa hoitava ERCEAn va. johtaja). Tilaisuuteen osallistui kutsuttuja intressiryhmien edustajia ja ERCEAn henkilöstöä. ERCEA on heinäkuusta 2009 lähtien vastannut työohjelman mukaisesti kaikista hallintoon ja ohjelman toteuttamiseen liittyvistä seikoista. ERCEAn toimintaa valvoo komission nimittämä johtokunta, joka muodostuu kolmesta komission virkamiehestä, yhdestä tieteellisen neuvoston jäsenestä ja riippumattomasta tieteenharjoittajasta. ERC:n pääsihteeri osallistuu johtokunnan toimintaan tarkkailijana. Johtokunta piti vuonna 2009 neljä kokousta ja teki päätöksiä liittyen ERCEAn vuotuiseen työohjelmaan ja budjettiin sekä organisaatiorakenteeseen ja itsehallinnon ajankohtaan. Johtokunta sai jokaisessa kokouksessaan yksityiskohtaisen tilanneraportin ERCEAn johtajalta. ERCEAn henkilöstö Henkilöstön palvelukseenotto ja työtehtävissä aloittaminen lisääntyi tuntuvasti vuonna 2009 edellisvuoteen verrattuna. ERCEAan palkattiin 201 uutta henkilöä, mikä nosti sen henkilöstömäärän 262:een. Lisäys on nelinkertainen vuoteen 2008 verrattuna. ERCEAn johdon 16:sta toimesta 13 on nyt täytetty. Henkilöstön valinnan ja palvelukseenoton lisäksi ERCEA huolehti vuonna 2009 henkilöresurssiensa vakiinnuttamisesta ja kehittämisestä. Erityisesti mainittakoon johtokunnan hyväksymät henkilöstöhallinnon täytäntöönpanosäännöt. Yhteisymmärryspöytäkirja Komission ja ERCEAn välillä allekirjoitettiin heinäkuussa 2009 yhteisymmärryspöytäkirja valtuutusasiakirjan 4.3 artiklan mukaisesti. Tarkoituksena on vahvistaa järjestelyt vastaavan komission pääosaston ja ERCEAn päivittäiselle vuorovaikutukselle ”Ideat”-erityisohjelman täytäntöönpanossa. Rakenteita ja mekanismeja koskeva arviointi Arviointiprosessi ”Ideat”-erityisohjelmasta tehdyn neuvoston päätöksen liitteen I mukaan ”toteutetaan riippumaton arviointi myös Euroopan tutkimusneuvoston rakenteista ja mekanismeista arviointiperusteina tieteellinen huippuosaaminen, riippumattomuus, tehokkuus ja avoimuus. Tieteellinen neuvosto on arvioinnissa täysimääräisesti mukana”[21]. Arviointi suoritettiin helmi- ja heinäkuun välisenä aikana 2009. ERC:n tieteellinen neuvosto oli täysimääräisesti mukana arviointiprosessissa ja on kaiken kaikkiaan yhtä mieltä lautakunnan lopullisista kannanotoista. Komissio, tieteellinen neuvosto ja joukko eurooppalaisia tutkimusalan organisaatioita[22] esitti lautakunnalle kirjallista aineistoa ja dokumentaatiota. Lautakunta kuuli komission virkamiehiä (tutkimus- ja budjettipääosastoista ja oikeudellisesta yksiköstä), tieteellisen neuvoston jäseniä (puheenjohtajaa, varapuheenjohtajia ja pääsihteeriä) sekä eurooppalaisten tutkimusrahoitusorganisaatioiden yhteistyöelimen EUROHORCSin puheenjohtajaa. Hakijoita, lautakunnan jäseniä ja ulkopuolisia asiantuntijoita varten laadittiin nimenomainen vertaisarviointiprosessia koskeva online-kysely. Prosessia hallinnoi ja tulokset analysoi European University Institute (EUI). Arvioinnin tulokset. Lautakunta esitti raporttinsa heinäkuussa[23]. Sen yleisinä päätelminä oli, että ERC:n luomisessa oli onnistuttu ”yli kaikkien odotusten”: sen perustaminen oli taitekohta eurooppalaisessa tutkimustoiminnassa, se oli yleisesti saavuttanut sille asetetut akateemiseen vapauteen, huippuosaamiseen ja laatuun liittyvät tavoitteet sekä synnyttänyt ”myönteisiä seurannaisvaikutuksia” joissakin Euroopan kansallisissa tutkimusjärjestelmissä. Lautakunta yksilöi kuitenkin joitakin yksittäisiä ongelmia liittyen ERC:n hallinnossa sovellettaviin sääntöihin ja käytäntöihin, jotka eivät täysin tue ERC:n tehtävää tieteen eturintamassa harjoitettavan pioneeritutkimuksen rahoittajana. Nämä ongelmat tulisi ratkaista, jotta ERC:n toiminnan kestävyys voidaan taata pitkällä tähtäimellä. Lautakunta luonnehti rahoitussääntöjä raskaiksi, koska ne perustuvat enemmän petosriskien tai väärinkäytösten välttämiseen kuin luottamukseen. Arvioinnissa suositellaan välittöminä toimenpiteinä hallintorakenteiden yksinkertaistamista ja integroimista yhdistämällä ERC:n pääsihteerin ja ERCEAn johtajan tehtävät samaan toimeen, rahoitusfilosofian mukauttamista pioneeritutkimukseen, pysyvien komiteoiden perustamista tietyissä kysymyksissä, uusiin ja yksinkertaistettuihin menettelyihin siirtymistä arvioijia ja lautakuntien jäseniä varten, läpinäkyvyyden parantamista, siirtymistä tieteellisen neuvoston jäsenille maksettaviin rahallisiin korvauksiin sekä tutkijoiden rekrytoinnin helpottamista ERCEAssa. Paneeli suositteli myös ns. kvasisopimusperustaisen (”quasi-contract”) avustuksen muuttamista kiinteämääräiseksi avustukseksi (”grant-in-aid”), mikä antaisi avustuksen saajille joustavuutta mukauttaa meneillään olevan tutkimuksen suuntaa. Lautakunta ehdotti asiantuntijoiden nimitysmenettelyjen ja hallinnon keventämistä vertaisarviointiprosessissa. Lautakunta myös tuki valintalautakunnan ehdotusta uusien jäsenten nimittämisestä tieteelliseen neuvostoon[24] ja ehdotti avoimuuden lisäämisen nimissä tieteellisen neuvoston kokouspöytäkirjojen julkaisemista. Arvioinnissa tarkastellaan kumpaankin vaihtoehtoiseen rakenteeseen liittyviä mahdollisuuksia ja riskejä. Siinä tehdään se johtopäätös, että vaikka toimeenpanovirastoon perustuva malli asettaa nykymuodossaan joukon rajoituksia, SEUT-sopimuksen 187 artiklaan perustuvaan rakenteeseen[25] siirtyminen toisi hankaluuksia ja riskejä muun muassa luomalla mahdollisuuden puuttua poliittisesti ERC:n tieteelliseen itsenäisyyteen. Tämän vuoksi ERC:n rakenteen muuttaminen ei olisi lautakunnan mielestä perusteltua – ei ainakaan ennen kuin on käytetty kaikki mahdollisuudet kehittää ERCEAsta elin, joka vastaa täysin ERC:n päämääriä. Lautakunta suositteli riippumattoman arvioinnin tekemistä uudestaan kahden vuoden päästä. Tieteellisen neuvoston vastine arviointiin Tieteellinen neuvosto vastasi arviointiin ja kommentoi siinä tehtyjä yksittäisiä suosituksia[26]. Tieteellinen neuvosto kiinnitti erityistä huomiota ehdotuksiin hallinnollisen järjestelmän muuttamisesta vastaamaan paremmin ERC:n tehtävää sekä tarpeeseen pohtia tarkemmin sen oikeudellista rakennetta. Komission vastine arviointiin ja jatkotoimet Komissio vastasi arviointiin lokakuussa 2009 julkaistussa tiedonannossaan[27]. Siinä selostettiin strategia ja ehdotettiin toimia ERC:n seuraavaa vaihetta varten ERC:n arviointilautakunnan raportissa esitettyjen suositusten pohjalta. Tiedonannossa suositeltiin muun muassa seuraavia toimia: valitaan ERCEAn johtajaksi tunnustettu tutkija, jolla on vahva kokemus hallinto- ja johtotehtävistä, kehitetään ERC:lle yhtenäinen ja kokonaisvaltainen viestintästrategia, joka antaa selkeän kokonaiskäsityksen ERC:n toiminnasta ja lisää ERC:n toiminnan avoimuutta ja vähentää eturistiriitojen vaaraa, selkeytetään ERCEAn ja tieteellisen neuvoston keskinäisiä rooleja sekä tutkitaan mahdollisuuksia maksaa tunnustuksena tieteellisen neuvoston jäsenten ja erityisesti puheenjohtajan ja varapuheenjohtajan henkilökohtaisesta panoksesta hyvitys tieteellisen neuvoston täysistuntoihin osallistumisesta. Komissio aikoo perustaa myös pysyvän riippumattoman valintalautakunnan huolehtimaan tieteellisen neuvoston tulevien jäsenten nimittämisestä ja tieteellisen neuvoston jäsenten asteittaisesta vaihtuvuudesta. Tiedonannossa ehdotetut keskipitkän aikavälin toimet liittyvät enimmäkseen rahoituksellisiin ja hallinnollisiin menettelyihin. Varainhoitoasetuksen tuleva kolmivuotistarkastelu tarjoaa komissiolle tilaisuuden pohtia, miten varainhoitoasetuksella vahvistettavia puitteita voidaan mukauttaa paremmin EU:n politiikkaan tällä alalla ja yksinkertaistaa äskettäin hyväksytyn tiedonannon[28] mukaisesti. Koska ERC:n on ”oppiva organisaatio”, komissio noudattaa ”Ideat”-erityisohjelmasta tehtyä päätöstä: ” Toiminnan toteutusta ja hallintoa tarkastellaan ja arvioidaan jatkuvasti, jotta voidaan arvioida saavutuksia sekä muuttaa ja parantaa menettelyjä kokemuksen perusteella. ” PÄÄTELMÄT JA VUODEN 2010 NÄKYMÄT ERC:n kehityksen kaksi tärkeää merkkipaalua vuonna 2009 olivat itsehallintovaltuuksien myöntäminen ERCEAlle sekä ERC:n rakenteita ja mekanismeja koskenut arviointi. Vuonna 2010 kehitystä viedään eteenpäin tältä pohjalta. ERC-arvioinnin jatkotoimiin kuuluu ERCEAn johtajan nimittäminen. Lisäksi suunnitellaan muutoksia lainsäädäntöön, jotta aiotut parannukset voidaan toteuttaa ERC:n rakenteessa ja toiminnassa, myös riippumattomien asiantuntijoiden käytössä vertaisarviointiprosessissa. Niin ikään tullaan perustamaan pysyvä valintalautakunta, joka huolehtii tieteellisen neuvoston jäsenten vaihtamisesta heidän toimikautensa päätyttyä, ensimmäisen kerran helmikuussa 2011. ERC:n apurahojen vuosibudjetin ennakoidaan kasvavan nykyisellä vauhdilla PO7:n loppuun saakka. Komissio panee tyytyväisenä merkille, että ERC:n apurahat ovat jatkuvasti hyvin tavoiteltuja tutkijoiden keskuudessa ja että ERC on vakiinnuttanut mainettaan tähänastisen toimintansa ansiosta. Koska korkealaatuisten ehdotusten määrä tulee hyvin todennäköisesti kasvamaan, ERC:lla pitäisi olla jatkossa paremmat edellytykset edistää Euroopan tavoitteita maailmanluokan huippututkimuksessa ja myötävaikuttaa sitä kautta Eurooppa 2002 -strategian[29] tavoitteeseen kehittää Euroopasta osaamis- ja innovaatiopohjainen talous. Näitä tavoitteita viedään eteenpäin ja EU:n tutkimusrahoituksen rakenteen ja mekanismien päälinjoja kehitetään pidemmälle Innovaatiounioni-lippulaivahankkeessa, joka esiteltiin ”Eurooppa 2020” -tiedonannossa ja käynnistetään syksyllä 2010. [1] 2007/134/EY (EUVL L 57, 24.2.2007, s. 14). [2] 2008/37/EY (EUVL L 9, 12.1.2008, s. 15). [3] Neuvoston asetus (EY) 2003/58/EY (EYVL L 11, 16.1.2003, s. 1). [4] K(2008) 5694 (ei julkaistu). [5] K(2009) 5928, 29.7.2009 (ei julkaistu). [6] Ks. myös 3.3. [7] ERC:n toisessa StG-apurahakilpailussa valittiin lisää huippututkijoita (ERC:n tieteellisen neuvoston lehdistötiedote 29.10.2009). [8] ERC:n kolmanteen StG-hakuun jätettiin yhteensä 2873 ehdotusta, ERC Update 18.12.2009 (http://erc.europa.eu/pdf/NewsRelease_StG3_submissions.pdf). [9] Tämän haun tiedot sisältyivät vuotta 2008 koskevaan komission kertomukseen (KOM(2009) 488 lopullinen). [10] Neuvoston päätöksen 2006/972/EY 8 artikla. [11] Kyseisestä hankkeesta, jota ei ollut hyväksytty ensimmäisessä arvioinnissa, päätettiin tehdä lisäarviointi, joka oli edelleen kesken vuoden lopussa. [12] EUVL L 391, 30.12.2006, ja EUVL L 400, 30.12.2006 (EY:n ja Euratomin puiteohjelmia koskevat säännöt) sekä Euratom-sääntöjen oikaisu EUVL L 54, 22. 2.2007, s. 4. [13] Ks. myös 4.1. [14] http://erc.europa.eu/ [15] http://cordis.europa.eu/ [16] Lautakunnan puheenjohtajana toimi Turun yliopiston kansleri prof. Eero Vuorio, ja muina jäseninä olivat prof. Hélène Ahrweiler (Pariisin akatemian kunniarehtori ja kansleri), prof. Zita Aušrel[pic] Ku [pic]inskien[pic] (Vilnan yliopiston lääketieteellisen tiedekunnan dekaani) ja profė Kučinskienė (Vilnan yliopiston lääketieteellisen tiedekunnan dekaani) ja prof. Arnold Schmidt (Wienin teknillisen korkeakoulun professori). [17] News Alerts on EU Research, Set up of the ERC Identification Committee . Bryssel 23.9.2008 (http://ec.europa.eu/research/index.cfm?pg=newsalert&lg=en&year=2008&na=na-230908). [18] ERC ScC Identification Committee. Final Report (19/01/09). [19] Euroopan komission lehdistötiedote: New ERC Scientific Council members appointed (27.4.2009). [20] New Secretary General of the European Research Council , lehdistötiedote 2.7.2009 (http://erc.europa.eu/pdf/Press_release_New_SecGen_02_07_09.pdf) [21] Arviointilautakunta perustettiin komission päätöksellä K(2009) 1871. Sen puheenjohtaja toimi Vaira Vike-Freiberga ja varapuheenjohtajana lordi Sainsbury. Muina jäseninä olivat Yves Mény (joka toimi myös lautakunnan esittelijänä), Fiorella Kostoris Padoa Schioppa, Lars-Hendrik Röller ja Elias Zerhouni. [22] ALLEA (All European Academies), EARTO (European Association of Research and Technology Organisations), ESF (Euroopan tiedesäätiö), EUROHORCs (European Heads of Research Councils), EIRMA (European Industrial Research Management Association), BUSINESSEUROPE (Euroopan elinkeinoelämän yhteistyöjärjestö), EUA (Euroopan yliopistoliitto), EASAC (European Academies’ Science Advisory Council) ja Academia Europaea. [23] Review Panel, Towards a world class Frontier Research Organisation: Review of the European Research Council’s Structures and Mechanisms (23.7.2009). [24] Ks. 4.1. [25] Entisen EY:n perustamissopimuksen 171 artikla: ”Unioni voi perustaa yhteisyrityksiä tai muita järjestelmiä, jotka ovat tarpeen, jotta unionin tutkimusta, teknologista kehittämistä ja esittelyä koskevat toimintaohjelmat voidaan panna täytäntöön asianmukaisesti.” [26] The ERC Scientific Council’s response to the Report on the Review of the European Research Council’s Structures and Mechanisms ”Towards a world class Frontier Research Organisation” (25.8.2009). [27] KOM(2009) 552 lopullinen. [28] KOM(2010) 187. [29] KOM(2010) 2020.